Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 882/14/8806	Košice, 15.7.2015
EEČ : 2-65-150-2015

U Z N E S E N I E

Trestná vec:	obvinená XXXXX 
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 09.12. 2013 v pobočke Slovenskej sporiteľne v obci Čaňa, okres XXXXX-okolie na podklade dispozičného práva uskutočnila výber finančných prostriedkov z vkladnej knižky č. 446823028/0900 vo výške 4.818,27 € a z vkladnej knižky č. 446851387/0900 vo výške 6.425,43 €, pričom pri výbere týchto finančných prostriedkov pred pracovníkom Slovenskej sporiteľne zatajila, že majiteľ týchto vkladných knižiek XXXXX zomrel, kde následne boli predmetné finančné prostriedky predmetom dedičského konania a na podklade osvedčenia o dedičstve 14D 38/2013, Dnot 11/2014 tieto finančné prostriedky nadobudla XXXXX, a po nadobudnutí právoplatnosti tohto osvedčenia o dedičstve XXXXX vyzvala XXXXX na vydanie predmetnej finančnej hotovosti vo výške 11.243,70 €, pričom XXXXX uvedené finančné prostriedky XXXXX odmietla vydať a do dnešného dňa ich nevydala, čím týmto konaním spôsobila XXXXX škodu spolu vo výške 11.243,70 €

lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť

Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície, XXXXX – okolie sp. zn. ORP-663/2-VYS-KS-2014 zo dňa 23. 12. 2014 bolo začaté trestné stíhanie vo veci prečinu podvodu podľa § 221 ods. 1, ods. 2 Tr. zákona a uznesením tej istej spisovej značky zo dňa 05. 03. 2015 vznesené obvinenie XXXXX pre prečin podvodu podľa § 221 ods. 1, ods. 2 Tr. zákona.

	Vyšetrovateľ PZ predložil dňa 08. 07. 2015 na tunajšiu prokuratúru vyšetrovací spis s návrhom na zastavenie trestného stíhania podľa § 215 ods. 1 písm. d/ Tr. poriadku s poukazom na § 9 ods. 1 písm. f/ Tr. poriadku.

	Po preskúmaní návrhu vyšetrovateľa ako aj samotného vyšetrovacieho spisu, som jeho návrh akceptoval.

	V priebehu skráteného  vyšetrovania  bola ku skutku vypočutá obv. XXXXX, ktorá podrobne popísala spáchanie skutku, pričom vo svojej výpovedi zo dňa 23. 06. 2015 uviedla, že jej je ľúto toho, čo sa stalo a preto zaslala poškodenej sumu 11.243,70 €. 

Ku skutku bola dňa 13. 04. 2015 vypočutá svedkyňa-poškodená XXXXX, ktorá po poučení vyšetrovateľom podľa § 211 ods. 1 Trestného poriadku dala súhlas na trestné stíhanie svojej tety XXXXX, ktorá je sestrou jej nebohého otca. Pri opätovnom výsluchu svedkyne-poškodenej XXXXX dňa 23. 06. 2015 táto uviedla, že obdržala od obv. XXXXX sumu 11.243,70 € a preto po poučení vyšetrovateľom využila svoje oprávnenie ako poškodená a výslovným vyhlásením vzala svoj súhlas na trestné stíhanie obv. XXXXX späť.

Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. f/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Aurel Rečičár
prokurátor